**Αλέξανδρος Δελμούζος**

**(1880 – 1956)**

**[Πώς έγινα δάσκαλος]**

**Βιογραφία**

Γεννήθηκε το 1880 στην Άμφισσα της Φωκίδας. Έζησε εκεί μέχρι 16 χρονών.

Σπούδασε Φιλολογία και Παιδαγωγικά στην Αθήνα και στη Γερμανία (Λειψία και Ιένα). Οι γονείς του τον έστειλαν στην Αθήνα να σπουδάσει Μηχανικός στο Πολυτεχνείο, αλλά εκείνος γράφτηκε στη Φιλοσοφική.

Διαπίστωσε ότι η ελληνική παιδεία έπασχε σε όλες τις βαθμίδες. Η διδακτική μέθοδος η οποία στηριζόταν στην αυθεντία του καθηγητή, οι κουραστικές και χωρίς ουσιαστικό περιεχόμενο παραδόσεις, η στείρα απομνημόνευση και η έλλειψη κριτικής σκέψης ήταν μερικά από τα προβλήματα που έπλητταν τη μάθηση και μετέτρεπαν σε αδιαφορία τη δίψα για γνώση. Η διαπίστωση αυτή τον οδήγησε στην απόφαση του να γίνει δάσκαλος και να αφιερώσει τη ζωή του στην αναγέννηση της παιδείας.

Διετέλεσε διευθυντής του Παρθεναγωγείου Βόλου (1908 – 1911)**, όπου εισάγει για πρώτη φορά τη δημοτική γλώσσα και τις αρχές του σχολείου εργασίας.** Αυτό προκάλεσε την αντίδραση των συντηρητικών, τη διακοπή λειτουργίας του Παρθεναγωγείου και τη δίωξή του.Η δίκη του έγινε στο Ναύπλιο το 1914 και αθωώθηκε.

Ήταν από τους πρωτεργάτες της γλωσσοεκπαιδευτικής μεταρρύθμισης το 1917 (δηλαδή του Εκπαιδευτικού Ομίλου, που ιδρύεται το 1910 από τους Α. Δελμούζο, Α. Καρκαβίτσα, Μίλτο Κουνταυρά, Ίωνα Δραγούμη, Ν. Καζαντζάκη, Α. Παπαναστασίου κ.ά., με στόχο την εκπαιδευτική μεταρρύθμιση και την καθιέρωση της δημοτικής στην εκπαίδευση).

Συμμετείχε στη σύνταξη του Αλφαβητάριου και του αναγνωστικού της Γ’ δημοτικού Τα ψηλά βουνά (1918) του Ζαχαρία Παπαντωνίου.

Διετέλεσε διευθυντής στο Μαράσλειο Διδασκαλείο (1923 – 1926).

Ο Εκπαιδευτικός Όμιλος διασπάται το 1927, όταν ο Δελμούζος αποχωρεί, επικεφαλής της μειοψηφίας, διαφωνώντας με τον Γληνό, επειδή το σωματείο, υπό την επίδρασή του, έπαιρνε σοσιαλιστικές πολιτικές προεκτάσεις.

Ήταν καθηγητής στο Πανεπιστήμιο Θεσσαλονίκης (1929 - 1938).

Το 1929 ίδρυσε το Πειραματικό Σχολείο Πανεπιστημίου Θεσσαλονίκης, του οποίου διετέλεσε πρώτος επόπτης.

Ο Δελμούζος στα εκπαιδευτικά πράγματα πολεμήθηκε βίαια, αλλά και υμνήθηκε όσο λίγοι.

**Εργογραφία**

Το συγγραφικό έργο του Δελμούζου δεν αποσκοπούσε παρά να παρουσιάσει και να εδραιώσει, θεωρητικά, την αντιμετώπιση από μέρους του των δύο καυτών θεμάτων της ελληνικής πνευματικής ζωής : του γλωσσικού και του εκπαιδευτικού. Μέσα από τα κείμενά του διακρίνει κανείς την προοδευτικότητα της σκέψης του.

- ‘’Το κρυφό Σχολειό 1908 – 1911η’’ (για το Βόλο 1950)

- ‘’Σαν παραμύθι’’

- ‘’Δημοτικισμός και παιδεία’’, 1926

- ‘’Πρώτες προσπάθειες στη Μαράσλειο’’

- ‘’Το πρόβλημα της φιλοσοφικής σχολής’’ , 1944

- ‘’Παιδεία και κόμμα’’ , 1947

…

**Κείμενο**

**[Πώς έγινα δάσκαλος]**

*Το παρακάτω κείμενο είναι απόσπασμα από το* ***‘’Γράμμα σ' ένα φίλο μου’’****, που έγραψε ο Αλέξανδρος Δελμούζος το* ***1921 και περιέχεται στο έργο ‘’Μελέτες και πάρεργα’’****. Σε αυτό εξηγεί για ποιους λόγους αποφάσισε να σπουδάσει Φιλολογία και να γίνει δάσκαλος, να αφοσιωθεί δηλαδή στο παιδαγωγικό έργο.*

Ξαναγυρίζοντας τότε στα περασμένα έφερνα επίμονα εμπρός μου τα παλιά σχολικά μου χρόνια. Ζητούσα τη δική μου ψυχή, μα δεν την έβρισκα στο σχολείο, παρά στο σπίτι και στο περιβόλι μας ή έξω στα βουνά, στο λόγκο και στα χωράφια. Χίλιες δυο σκηνές και επεισόδια έπαιρναν για μένα νόημα και σημασία. Με πόσο κόπο και φροντίδα έχτιζα στο περιβόλι μας μια καλύβα με πλίθρες, που τις είχα χύσει με το μικρότερο αδερφό μου, όπως έβλεπα να κάνουν και οι αληθινοί χτίστες. Μια καλύβα σωστή με σκεπή, με πόρτα και παράθυρο, όλα καμωμένα µε τα χέρια µας. Και δίπλα το δικό µας περιβολάκι, ένα κοµµάτι θησαυρό για µας µέσα στο μεγάλο µε τις *βραγιές\**, τους δρομάκους, τα δέντρα και τα λουλούδια του. ∆έντρα και λουλούδια που τα είχαμε φυτέψει µε τα χέρια µας και τα βλέπαμε µέρα την ημέρα να μεγαλώνουν, να μπουμπουκιάζουν, ν' ανοίγουν άνθη και να δένουν καρπούς.

Πόση υπομονή και φροντίδα, τι συµµετρία χρειαζόταν, για να γίνει η Αγια-Σοφιά ή το καράβι για τα κάλαντα! Και όμως το δικό µας ήταν πάντα από τα πλουσιότερα και τα πιο ωραία...

Έβλεπα αργότερα εμπρός µου τον ίσιο και μονότονο ερημικό δρόμο µε τις θλιµµένες ελιές και τα βαριά βουνά. Ώρες ολόκληρες περπατούσαμε εκεί µε το στοχαστικό και αδύνατο φίλο, και σε ατέλειωτες σοβαρές συζητήσεις αντικρίζαμε τα μεγάλα προβλήµατα του κόσμου ζητώντας τη λύση τους.

Ο Παρνασσός, το θεόρατο βουνό µε τα χιόνια του, τα πυκνά του δάση και τους απόκρημνους βράχους του, µε τις νεράιδες και τα στοιχειά του, δεν είχε μείνει για µένα το άγριο µόνο και μυθικό βουνό. Κάποτε µ' ένα φίλο µου φεύγοντας κρυφά από το σπίτι, µε τρεις δραχμές και σαρανταπέντε λεπτά τη µόνη µας περιουσία, γύριζα µια εβδομάδα κάθε του ράχη και κάθε του γωνιά. Και θυμόμουν πως ξαναγυρίζοντας στο σπίτι είχα τ' άσπρα λινά παπούτσια µου κουρέλι μονάχο, την ψυχή όμως, µε όλο τον τρόμο για την τιμωρία που µε περίμενε, γεμάτη από εντυπώσεις κι ομορφιά. Και μήπως, ποια ράχη και ποια γωνιά από τ' άλλα γύρω βουνά µου έμεινε κρυµµένη την Κυριακή που πήγαινα µε άλλα παιδιά κυνηγώντας τάχα, ή κάποτε και καθημερινή, όταν τα µαθήµατα βάραιναν πάρα πολύ;

Κοίταζα τα περασμένα κι έβλεπα ένα παιδί ολοζώντανο µε *πηγαία\** ενδιαφέροντα άλλοτε να παίζει τρελά και άλλοτε ανήσυχο και ακούραστο να δοκιμάζει, να σκέπτεται, να συνδυάζει, να επιχειρεί, να συγκεντρώνεται ώρες και µέρες σε δικά του προβλήµατα, να διψά τη γνώση και το φως. Και τώρα; Άκουα φιλοσοφία και άλλα µαθήµατα στο ξένο πανεπιστήμιο, και όπου κατόρθωνα να συγκεντρωθώ και να προσέξω, τα καθηγητικά λόγια µου ξέφευγαν σα να 'ταν ιερογλυφικά σημεία. Και όμως είχα ζήσει παιδί ακόμα στο δικό µου κόσμο και µε το δικό µου τρόπο κάτι απ' αυτά που έφταναν τώρα στ' αυτιά µου. Ποιο χέρι πήρε ένα θεόρατο σφουγγάρι κι' έκαμε την ίδια ψυχή *τράπουλα ράζα\*,* τι της στέγνωσε έτσι κάθε δροσιά;

Κι έβλεπα τότε ξέχωρα από το δικό µου κόσμο ένα πελώριο και άδειο κτίριο, σωστό «νησί των νεκρών», αποκλεισμένο µε ψηλά, πυκνά και µαύρα κυπαρίσσια απ' όλη τη ζωή. Ήταν το ελληνικό σχολείο και το γυμνάσιο, όπου είχα περάσει εφτά χρόνια, πέντε και έξι ώρες την ημέρα. Αν από το δημοτικό δε µου είχαν απομείνει παρά ένα δυο σκηνές και µια θολή εικόνα, το νησί των νεκρών το ξαναζούσα ολόκληρο :

Το παιδί του Παρνασσού ακούει Γεωγραφία. Ο σχολάρχης, µην µπορώντας να περπατήσει, καθόταν στην έδρα του µε µια βέργα µακριά. Ένας χάρτης κρεμόταν κοντά του στον πίνακα, κι εκεί φώναζε ένα ένα τα παιδιά µε ονόματα ειδικά το καθένα: «*κουτσουκέρα γίδα\**» ή «*ρούσικο στιβάλι*\*» ή «καλαπόδι» και άλλα παρόμοια. Τα φώναζε να ειπούν και να δείξουν το µάθηµα. Αλίμονο αν ξεχνιόταν ένα ποτάμι της Αμερικής ή ο αριθμός των κατοίκων από κάποια πόλη της. Η βέργα έπεφτε βροχή µαζί µε τις βρισιές. Κι αυτό ήταν το µόνο που συγκέντρωνε την προσοχή όλων µας. Μόλις τελείωνε όμως και φώναζε για µάθηµα άλλο παιδί, γυρίζαμε αμέσως στη δουλειά µας. Άλλοι διάβαζαν κλεφτά κάτω από το θρανίο το παρακάτω, άλλοι παίζαμε µε κλωτσιές αθόρυβες, ώσπου να συγκεντρωθούμε πάλι µε νέο ξύλο και νέες βρισιές. Και συλλογιζόμουν τώρα τη Γεωγραφία που την είχα όλη µάθει απ' έξω. Κι έβρισκα µονάχα πλήθος αριθμούς και ατέλειωτα µπερδεµένα ονόματα από ποταμούς, βουνά και πόλεις...

Το µικρό ταχτικό καλλιεργητή του δικού του περιβολιού τον έπαιρνε η σχολική Φυτολογία και η διδασκαλία της. Αποστήθιζε πώς αναπτύσσονται και ζουν τα φυτά, διάβαζε για «ύπερους, στήμονας, *θρίδακας*\*» και τα παρόμοια, και δεν καταλάβαινε τίποτα, άν και ήτανε τα ίδια φυτά και λουλούδια, που τόσο τ' αγαπούσε και τα φρόντιζε στο σπίτι του. Και την άλλη µέρα θα το έλεγε το µάθηµα νεράκι, αν τον «έβγαζε έξω» ο δάσκαλος, ένας άνθρωπος αγέλαστος µε µεγάλη επιβολή, αλλά και µε µάτι που δεν του ξέφευγε τίποτα. Σ' αυτόν ήμαστε αρνάκια. Αρνάκια όμως που έτρεμαν και παπαγάλιζαν ή µάθαιναν το πολύ ορθογραφία και κάποια σύνταξη.

---------------------------------------------------

***Λεξιλόγιο***

*βραγιές = παρτέρια*

*πηγαία = αυθόρμητα, χωρίς υποκρισία*

*τάμπουλα ράζα = άγραφος πίνακας (tabula rasa – λατινικά)*

*κουτσουκέρα γίδα = κατσίκα με σπασμένο κέρατο*

*στιβάλι = μπότα*

*θρίδακας = ραδίκια*

*------------------------------------------*

**Σχολιασμός**

Γλώσσα : δημοτική με στοιχεία τοπικής διαλέκτου (καμωμένα, κουρέλι μοναχό, ξέχωρα, στοιχειά), στρωτή, ευχάριστη

Ύφος : απλό, αφηγηματικό

**Θέμα : η καταστροφική επίδραση του σχολείου της εποχής του πάνω**

**στις παιδικές ψυχές.**

Αφήγηση : πρωτοπρόσωπη (α’ πρόσωπο) { Ζητούσα, έβλεπα …}

-> έχει τη δύναμη της προσωπικής μαρτυρίας, εξασφαλίζει

αμεσότητα, πειστικότητα και αληθοφάνεια στην αφήγηση,

της προσδίδει εμπιστευτικό, εξομολογητικό χαρακτήρα

τριτοπρόσωπη (γ’ πρόσωπο) { ακούει, έπαιρνε }

-> δηλώνει συνήθως ότι ο αφηγητής είναι παντογνώστης ή

γνωρίζει σχετικά με το θέμα. Δημιουργεί την αίσθηση της

αντικειμενικότητας. Παίρνει απόσταση απ’ όσα γίνονται.

Αφηγηματική τεχνική : **Ομοδιηγητικός αφηγητής**

Δηλαδή : Ο αφηγητής αυτού του είδους αποτελεί ένα από τα πρόσωπα της ιστορίας. Μπορεί να είναι είτε ο πρωταγωνιστής της ιστορίας, ο βασικός, δηλαδή, ήρωας, είτε ένα από τα δευτερεύοντα πρόσωπα. Σε περίπτωση που ο αφηγητής αυτός είναι ο πρωταγωνιστής της ιστορίας, τότε χαρακτηρίζεται **αυτοδιηγητικός.**

Αφηγηματικοί τρόποι :

- αφήγηση : έφερνα επίμονα εμπρός μου τα παλιά σχολικά μου χρόνια. Ζητούσα τη δική μου ψυχή, μα δεν την έβρισκα στο σχολείο, παρά στο σπίτι και στο περιβόλι μας ή έξω στα βουνά, στο λόγκο και στα χωράφια.

- περιγραφή : Ο Παρνασσός, το θεόρατο βουνό µε τα χιόνια του, τα πυκνά του δάση και τους απόκρημνους βράχους του, µε τις νεράιδες και τα στοιχειά του, δεν είχε μείνει για µένα το άγριο µόνο και μυθικό βουνό.

- σχόλιο : Πόση υπομονή και φροντίδα, τι συµµετρία χρειαζόταν, για να γίνει η Αγια-Σοφιά ή το καράβι για τα κάλαντα!

Το κείμενο δομείται πάνω στις αναμνήσεις του συγγραφέα. Βλέπει τα γεγονότα από την απόσταση του χρόνου :

Μία παιδική : χώρος : το εξωσχολικό περιβάλλον

θέμα : η εξωσχολική δράση και η συμπεριφορά του

παιδιού (είναι ο ίδιος)

Μια μεταγενέστερη : χώρος : το σχολείο

θέμα : μια διαφορετική εικόνα, όχι όμορφη

(αφορμή για ό,τι τον απασχολεί τώρα)

Έχει ωραία ανάμνηση από τα σχολικά χρόνια, αλλά όχι από το σχολείο, το μάθημα. Αν και ήταν εφευρετικός, αυθόρμητος, και ευαίσθητος μαθητής, εκεί καταπιεζόταν, δεν είχε την ευκαιρία να αναπτύξει τη δραστηριότητά του, να χαρεί μαθαίνοντας.

Ποιο χέρι πήρε ένα θεόρατο σφουγγάρι κι' έκαμε την ίδια ψυχή τράπουλα ράζα\*, τι της στέγνωσε έτσι κάθε δροσιά;

Μετά από αυτό το ερώτημα ο συγγραφέας προσπαθεί να βρει τις αιτίες, που θα τις αναζητήσει στον σχολικό χώρο και στο ξερό και άκαμπτο σχολικό περιβάλλον, το οποίο απονεκρώνει τη ζωντανή ψυχή του παιδιού. Έτσι ο μαθητής οδηγείται στην αδιαφορία για το κλειστό και συντηρητικό σχολείο που κατέπνιγε την προσωπικότητά του και αχρήστευε τη χαρά της γνώσης και της δημιουργίας.

------------------------------------------------------------------------------------------------

**Ασκήσεις**

1) Πώς ένιωθε το παιδί στη φύση ;

Πώς στο σχολείο ;

2) Ποια ήταν τα ενδιαφέροντα του παιδιού ;

Το σχολείο τα ικανοποιούσε ;

Γιατί ;

3) Πόσο το σχολείο αξιοποιούσε τις ικανότητες του μαθητή ;

Πόσο τον ενέπνεε ;

Γιατί ;

(Να δώσετε παράδειγμα)

4) Όταν ο συγγραφέας αναφέρεται στη διδασκαλία της Γεωγραφίας και της Φυτολογίας, χρησιμοποιεί τριτοπρόσωπη αφήγηση ( Το παιδί του Παρνασσού ακούει Γεωγραφία και Το µικρό ταχτικό καλλιεργητή του δικού του περιβολιού τον έπαιρνε η σχολική Φυτολογία ). Τι θέλει να εκφράσει μεταβαίνοντας από το α’ πρόσωπο στο γ’ πρόσωπο.